CHAYO วิ่งเฉียด 5% ลุ้น Q4 กวาดกำไร 61 ลบ. จับตาปี 66 โตต่อ 84%
CHAYO วิ่งเฉียด 5% ราคาแตะ 9.70 บ. ลุ้นไตรมาส 4/65 กวาดกำไร 61 ลบ. จับตาปี 66 โตต่อ 84% รับพอร์ตหนี้เสียขยายตัว โบรกแนะซื้อ อัพเป้าใหม่ 12 บ.
CHAYO วิ่งเฉียด 5% ลุ้น Q4 กวาดกำไร 61 ลบ. จับตาปี 66 โตต่อ 84% รับพอร์ตหนี้เสียขยายตัว โบรกแนะซื้อ อัพเป้าใหม่ 12 บ.
30 ม.ค. 2566

ผู้สื่อข่าวรายงานว่า วันนี้ (30 ม.ค.66) ราคาหุ้นบริษัท ชโย กรุ๊ป จำกัด (มหาชน) หรือ CHAYO ล่าสุด ณ เวลา 15:59 น. อยู่ที่ระดับ 9.70 บาท บวก 0.45 บาท หรือ 4.86% สูงสุดที่ระดับ 9.70 บาท ต่ำสุดที่ระดับ 9.20 บาท ด้วยมูลค่าซื้อขาย 70.49 ล้านบาท

ทั้งนี้บล.ดาโอ ระบุในบทวิเคราะห์ (24 ม.ค.66) แนะนำ “ซื้อ” พร้อมปรับราคาเป้าหมายเพิ่มขึ้นเป็น 12 บาท โดยเป็นผลของการปรับกำไรสุทธิปี 2565 และ rerate PBV ขึ้น เพื่อสะท้อนโอกาสในการเข้าซื้อหนี้เสียในต้นทุนที่เหมาะสมเพิ่มขึ้น
โดยประเมินกำไรสุทธิไตรมาส 4/65 ที่ 61 ล้านบาท โต 25% เทียบช่วงเดียวกันของปีก่อน โต 70% เทียบไตรมาสก่อนหน้า หนุนโดย 1.รับรู้รายได้ดอกเบี้ยจากการซื้อหนี้เสียที่เพิ่มขึ้นเป็นมูลหนี้ 8.6 หมื่นล้านบาท, 2.กำไรขายทรัพย์ NPA ขนาดกลางเพิ่มขึ้นเป็น 30 ล้านบาท ขณะที่ 3.ค่าใช้จ่ายจะยังอยู่ในระดับสูง ทั้งค่าใช้จ่ายดอกเบี้ย และค่าใช้จ่ายสำรอง
นอกจากนั้นปรับประมาณการกำไรสุทธิปี 66 ขึ้น 11% เป็น 414 ล้านบาท โต 84% เทียบช่วงเดียวกันของปีก่อน จากการปรับเพิ่มต้นทุนการเข้าซื้อหนี้เสียเป็น 1.5 พันล้านบาท ให้ใกล้เคียงกับเป้าบริษัท และสถานการณ์การขายหนี้เสียที่กลับมาดีขึ้น นอกจากนี้คาดกำไรสุทธิไตรมาส 1/66 จะขยายตัวเทียบช่วงเดียวกันของปีก่อน และเทียบไตรมาสก่อนหน้า จากรับรู้กำไรการขาย NPA ขนาดใหญ่ที่พังงาประมาณ 300 ล้านบาท ซึ่งประเมินว่าผู้ซื้อจะต้องจ่ายชำระเงินภายในเดือน ก.พ.66 (30 วันหลังบริษัทส่งจดหมายเรียกชำระ)